ຫຼາຍສິບຄົນເສຍຊີວິດ ຍ້ອນໄພທຳມະຊາດຮ້າຍແຮງ ໃນເກົາຫຼີໃຕ້ (ເບິ່ງວີດີໂອ)
ຫຼາຍສິບຄົນເສຍຊີວິດ ຢູ່ເກົາຫຼີໃຕ້ ຍ້ອນດິນເຈື່ອນແລະໄພນໍ້າຖ້ວມ ທີ່ເກີດຈາກຝົນຕົກໜັກ ໃນຮອບ 100 ປີ
ເຈົ້າໜ້າທີ່ເກົາຫຼີໃຕ້ກ່າວວ່າ ມີຫຼາຍສິບຄົນເສຍຊີວິດຍ້ອນດິນເຈື່ອນທີ່ເກີດຈາກຝົນທີ່ຕົກໜັກ ທີ່ສຸດໃນຮອບ 100 ປີ ຢູ່ໃນເຂດນະຄອນຫຼວງໂຊລ ໄດ້ມີການສົ່ງກຳລັງທະຫານແລະຕຳຫຼວດໄປຊ່ອຍ ໃນການປະຕິບັດງານກູ້ໄພແລະມ້ຽນມັດ ຂະນະທີ່ຝົນຍັງສືບຕໍ່ຕົກລົງມາເປັນມື້ທີ 3 ລຽນຕິດ ມີ 13 ຄົນເສຍຊີວິດແລະ 24 ຄົນບາດເຈັບໃນມື້ວານນີ້ເວລາດິນໄດ້ເຈື່ອນຖະຫຼົ່ມລົງມາໃສ່ ເມືອງຕາກອາກາດ Chuncheon ຊຶ່ງຕັ້ງປະມານ 100 ຫຼັກກິໂລແມັດຫ່າງຈາກກຸງໂຊລໄປ ທາງທິດຕາເວັນອອກ ພວກເຄາະຮ້າຍແມ່ນມີຮວມທັງນັກສຶກສາ 10 ຄົນ ທີ່ໄປພັກຢູ່ເມືອງ ຕາກອາກາດແຫ່ງນີ້ ເພື່ອເຮັດວຽກອາສາສະມັກທີ່ໂຮງຮຽນປະຖົມແຫ່ງນຶ່ງໃນເຂດທ້ອງຖິ່ນ ນອກນັ້ນຍັງມີຢ່າງນ້ອຍອີກ 15 ຄົນເສຍຊີວິດໃນຕອນແລງຂອງມື້ວານນີ້ເວລາດິນໄດ້ຖະຫຼົ່ມ ລົງມາຖົມເຮືອນຫຼາຍສິບຫຼັງ ຢູ່ທາງກໍ້າໃຕ້ຂອງນະຄອນຫຼວງໂຊລ ເຈົ້າໜ້າທີ່ເວົ້າວ່າ ມີອີກ 10 ຄົນເສຍຊີວິດ ຍ້ອນດິນເຈື່ອນແລະໄພນໍ້າຖ້ວມ ຢູ່ໃນເຫດຮ້າຍອີກບ່ອນນຶ່ງ ໃກ້ໆກັບກຸງ ໂຊລນັ້ນ